Τοποθέτηση Γιάννη Αμανατίδη στην Ολομέλεια της Βουλής, 30/7/2026

«Το νερό είναι δημόσιο κοινωνικό αγαθό, ανεκτίμητος φυσικός και ζωτικός πόρος. 

Δεν θα επιτρέψουμε την εμπορευματοποίησή του.»

Κυρίες και κύριοι συνάδελφοι,

Το υπό συζήτηση και ψήφιση νομοσχέδιο περιέχει κρίσιμες διατάξεις, που μεταβάλλουν ουσιωδώς τις υπηρεσίες ύδρευσης, αποχέτευσης και άρδευσης των δύο μεγαλύτερων αστικών κέντρων της χώρας, της Αθήνας και της Θεσσαλονίκης και των όμορων περιοχών τους.

Προηγήθηκε  προσχηματική διαβούλευση που διήρκησε μόλις 10 ημέρες, ενώ αποκλείστηκαν από την ακρόαση φορέων η ΚΕΔΕ, η Ένωση ΔΕΥΑ, αιρετοί Δήμαρχοι των Περιφερειακών Ενοτήτων Θεσσαλονίκης και Χαλκιδικής και δεν υπήρξε ούτε ένας εκπρόσωπος των ΟΕΒ.

Κακή νομοθέτηση ή σκοπιμότητα; Μάλλον και τα δύο!

Κυρίες και κύριοι συνάδελφοι,

Είναι αδιαμφισβήτητη η αναγκαιότητα εκσυγχρονισμού των παρόχων ύδρευσης  και το γεγονός ότι η Πολιτεία οφείλει να προβεί σε όλες τις απαραίτητες ενέργειες για να καταστούν οι περιοχές της χώρας μας πιο ανθεκτικές απέναντι στην κλιματική κρίση και την λειψυδρία.
Αυτό σημαίνει: επαρκής στελέχωση των υπηρεσιών ύδρευσης με το κατάλληλο και απαραίτητο προσωπικό, απαραίτητα έργα συντήρησης και αναβάθμισης των υποδομών τους, ενίσχυσή τους για να ανταποκριθούν στο αυξημένο ενεργειακό κόστος, δυνατότητα  να καταστούν ενεργειακά αυτάρκεις με τη δημιουργία του πολυπόθητου «χώρου», που ζητάνε εδώ και χρόνια οι Δήμοι, στο Δίκτυο Μεταφοράς Ηλεκτρικής Ενέργειας.

Αντί αυτών, εισάγετε ένα νομοσχέδιο, που δημιουργεί δύο υδροκέφαλους οργανισμούς ύδρευσης μέσω  της επέκτασης των περιοχών ευθύνης και των αρμοδιοτήτων τους.

Σε ΕΥΔΑΠ και ΕΥΑΘ αναθέτετε πλέον εκτός από την ύδρευση και την αποχέτευση και καθήκοντα άρδευσης.

Στη Θεσσαλονίκη επεκτείνετε την αρμοδιότητα της ΕΥΑΘ σε ολόκληρους τους νομούς Θεσσαλονίκης και Χαλκιδικής.

Μια τεράστια γεωγραφική περιοχή με πολλές τοπικές ιδιαιτερότητες και με ξεχωριστές ανάγκες.

Με το νομοσχέδιό σας κύριε Υπουργέ μεταφέρετε δημόσιες κοινωφελείς μη κερδοσκοπικές επιχειρήσεις σε Ανώνυμες Εταιρείες εισηγμένες στο Χρηματιστήριο.

Οι ΔΕΥΑ λογοδοτούν στα Δημοτικά Συμβούλια και στους Δημότες, φροντίζουν για την κάλυψη των κοινωνικών αναγκών ιδιαίτερα σε ευάλωτα νοικοκυριά και ευπαθείς κοινωνικές ομάδες.

Οι εισηγμένες ΑΕ λογοδοτούν στους μετόχους τους και επιδιώκουν το κέρδος. Παράλληλα, όμως, είναι εισηγμένες ανώνυμες εταιρείες, λειτουργούν σύμφωνα με το εταιρικό δίκαιο και έχουν υποχρεώσεις όχι μόνο απέναντι στο Δημόσιο και στους καταναλωτές, αλλά και απέναντι στους ιδιώτες μετόχους τους.

Οι ΔΕΥΑ και οι δημοτικές υπηρεσίες λειτουργούν ως τοπικοί κοινωφελείς φορείς, χωρίς σκοπό διανομής κερδών. Η μεταφορά τους στις δύο εισηγμένες εταιρείες αλλάζει το θεσμικό πλαίσιο μέσα στο οποίο θα λαμβάνονται οι αποφάσεις για: τις επενδύσεις, τα τιμολόγια, την κατανομή των πόρων, τη στελέχωση, τις εργολαβικές αναθέσεις, την προτεραιοποίηση των έργων.

Η μεταβολή αυτή δεν αποτελεί μια ουδέτερη διοικητική διευθέτηση.

Το Δημόσιο νερό δεν εξασφαλίζεται μόνο με το 50% συν μία μετοχή. Εξασφαλίζεται με καθολική πρόσβαση, κοινωνικά δίκαιη τιμολόγηση, προστασία από διακοπές υδροδότησης, δημόσια λογοδοσία, ουσιαστική συμμετοχή της Αυτοδιοίκησης, των εργαζομένων και των πολιτών και σαφή υπεροχή του κοινωνικού συμφέροντος απέναντι στην εταιρική απόδοση.
Με τη διεύρυνση στο αντικείμενο των δύο εισηγμένων εταιρειών η λειτουργία των υπηρεσιών ύδατος υποτάσσεται σε χρηματοοικονομικά κριτήρια, στη διεύρυνση της ρυθμιζόμενης περιουσιακής βάσης και στην απόδοση επί των επενδεδυμένων κεφαλαίων.

Το νομοσχέδιο προβαίνει στην αναγκαστική υπαγωγή των ΔΕΥΑ των περιοχών αυτών στην ΕΥΔΑΠ και στην ΕΥΑΘ. Παρόλο, που ο νέος κώδικας Τοπικής Αυτοδιοίκησης που ψηφίστηκε πριν λίγες μέρες προβλέπει ρητά ότι οι συνενώσεις των ΔΕΥΑ είναι οικειοθελείς.

Αλήθεια, ποιο από τα δύο νομοθετήματα υπερισχύει; Του υπουργείου εσωτερικών ή του δικού σας;

Δεν ξέρω κυρίες και κύριοι συνάδελφοι της συμπολίτευσης αν, το γεγονός ότι δύο υπουργεία για το ίδιο θέμα, σε τόσο σύντομο χρονικό διάστημα, νομοθετούν εντελώς αντιφατικά μεταξύ τους, το αξιολογείτε ως θετικό δείγμα του δήθεν «επιτελικού κράτους».
Εμείς πάντως συμπεραίνουμε ότι δε διαθέτετε επαρκή σχεδιασμό, δε διαθέτετε την απαιτούμενη στρατηγική για τη διαχείριση του δημόσιου κοινωνικού αγαθού του νερού.

Δίνετε στην ΕΥΔΑΠ και στην ΕΥΑΘ και την αρμοδιότητα της άρδευσης.

Έναν τομέα στον οποίον μέχρι στιγμής δεν είχαν καμία εμπλοκή, άρα δεν έχουν συσσωρευμένη γνώση ούτε την απαιτούμενη εμπειρία που απαιτείται για τη διαχείριση του νερού άρδευσης, το οποίο μάλιστα αποτελεί τουλάχιστον το 85% της συνολικής διαχείρισης νερού. 

Όμως, οι ΤΟΕΒ, οι ΓΟΕΒ και οι υποδομές τους αποτελούν αναπόσπαστο κομμάτι του πρωτογενούς τομέα, της αγροτικής παραγωγής, της υπαίθρου και των καλλιεργήσιμων εκτάσεων. Και χρειάζονται ενίσχυση, εκσυγχρονισμό και επέκταση και όχι αιφνίδιες διοικητικές αλλαγές.

Καλείτε το Ελληνικό Κοινοβούλιο να ψηφίσει τις διατάξεις αυτές χωρίς επαρκή τεκμηρίωση, χωρίς τις απαραίτητες υδρογεωλογικές μελέτες, χωρίς οικονομοτεχνική μελέτη, χωρίς εκτίμηση των περιουσιακών στοιχείων των ΔΕΥΑ, χωρίς μελέτη που να αποδεικνύει την οικονομική βιωσιμότητα της νομοθετικής πρωτοβουλίας, χωρίς την απαραίτητη εισήγηση της ΡΑΑΕΥ που προβλέπεται από τον ν. 5037/2023.

Φέρνετε διατάξεις που επιφέρουν αλλαγές στη διαχείριση του νερού με κριτήριο τα διοικητικά όρια των Δήμων και όχι τα Υδατικά Διαμερίσματα και τις Λεκάνες απορροής των Ποταμών όπως ορίζει η Ευρωπαϊκή οδηγία 60/2000 και όπως απαιτεί η περιβαλλοντική επιστήμη.

Εμείς αναγνωρίζουμε ην αποδεδειγμένη γνώση της ΕΥΔΑΠ και της ΕΥΑΘ και εμπειρία, που τις καθιστά ικανές να συντρέχουν Δήμους και ΔΕΥΑ ανά την Ελλάδα. Αυτός είναι και ο λόγος που πασχίζουμε για τον δημόσιο χαρακτήρα τους, που ως κυβέρνηση τις στηρίξαμε με προσλήψεις, με αναγκαία έργα υποδομών και εκσυγχρονισμού τους.
Δε μπορούμε να συμφωνήσουμε όμως με την αναγκαστική υπαγωγή των ΔΕΥΑ στις δύο εταιρείες, καθώς πρόκειται για ευθεία αφαίρεση αρμοδιοτήτων της Τοπικής Αυτοδιοίκησης από την Κεντρική Διοίκηση, πράξη που ελέγχεται για τη συνταγματικότητά της. Ήδη οι Δήμοι έχουν δηλώσει ότι θα προσφύγουν στο ΣτΕ.  
Κυρίες και κύριοι συνάδελφοι,

Απέναντι σε όλα αυτά το ΥΠΕΝ απλά επικαλείται την ολιστική διαχείριση του νερού και την επίτευξη οικονομιών κλίμακας.

Εμείς δεν έχουμε καμία εμπιστοσύνη στην κυβέρνηση. Πίσω από αυτές τις αλλαγές βλέπουμε ότι νομοθετεί τις ιδεολογικές και πολιτικές της εμμονές που σχετίζονται με το δημόσιο αγαθό του νερού. Ουσιαστικά την εμπορευματοποίησή του.
Δημιουργεί ένα τεράστιο πεδίο εργολαβιών, ανάθεσης και διαχείρισης έργων και συμπράξεων με ιδιώτες, τα οποία θα αναθέτει μέσα από ένα κλειστό σχήμα επιλογής από τρεις υποψήφιους εργολήπτες, που θα επιλέγονται με κριτήρια που δεν ορίζονται στο παρόν νομοσχέδιο.Δηλαδή μία παραλλαγή των απευθείας αναθέσεων.

Κανείς δεν αμφισβητεί την αναγκαιότητα για εκσυγχρονισμό των παρόχων ύδρευσης, τις απαραίτητες ενέργειες για να καταστούν οι περιοχές της χώρας μας πιο ανθεκτικές απέναντι στην κλιματική κρίση και την λειψυδρία. Όμως, η κυβέρνηση εργαλειοποιεί αυτές τις ανάγκες για να εφαρμόσει τις νεοφιλελεύθερες αντιλήψεις της, που εμπορευματοποιούν το νερό.
Για εμάς το νερό είναι δημόσιο κοινωνικό αγαθό, ένας ανεκτίμητος φυσικός και ζωτικός πόρος, απαραίτητος σε κάθε ανθρώπινη δραστηριότητα . Και γι αυτό δε θα επιτρέψουμε την εμπορευματοποίησή του. 

Η κατηγορηματική αντίθεση στο νομοσχέδιο δεν σημαίνει αποδοχή της σημερινής κατάστασης. Δεν λειτουργούν όλες οι ΔΕΥΑ αποτελεσματικά. Υπάρχουν προβλήματα υποστελέχωσης, οικονομικής διαχείρισης, τεχνικών ελλείψεων και άνισης ποιότητας υπηρεσιών. Αυτά πρέπει να αντιμετωπιστούν και όχι να αποκρυφθούν.

Η λύση δεν είναι η οριζόντια κατάργηση όλων των τοπικών σχημάτων, ανεξάρτητα από την κατάσταση, την αποτελεσματικότητα και τις ιδιαιτερότητες κάθε περιοχής.

Απαιτείται ένα συνεκτικό πρόγραμμα δημόσιας μεταρρύθμισης

Για τον ΣΥΡΙΖΑ–Π.Σ., η αναγκαία μεταρρύθμιση είναι η οικοδόμηση ενός ισχυρού δημόσιου συστήματος νερού, με εθνικό σχεδιασμό και αποκεντρωμένη εφαρμογή: δημόσιες εταιρείες με κοινωνική αποστολή, βιώσιμες και λογοδοτούσες ΔΕΥΑ, διαδημοτικά σχήματα όπου απαιτούνται, συμμετοχή εργαζομένων και χρηστών, σταθερή δημόσια χρηματοδότηση και δεσμευτικούς στόχους για ποιότητα, διαρροές, επενδύσεις και κοινωνική προστασία.

Τα διεθνή παραδείγματα αναδεικνύουν τέσσερις σταθερές προϋποθέσεις επιτυχίας: πρώτον, σαφή δημόσια ευθύνη για τον σχεδιασμό και τις επενδύσεις· δεύτερον, δημοκρατική λογοδοσία και συμμετοχή των τοπικών κοινωνιών· τρίτον, κοινωνικά δίκαιη τιμολόγηση με προστασία της βασικής κατανάλωσης· και τέταρτον, επανεπένδυση των πλεονασμάτων στα δίκτυα και στον υδατικό πόρο. 

Ελληνική- Ευρωπαϊκή- Διεθνής Εμπειρία

Η ελληνική, η ευρωπαϊκή και διεθνής εμπειρία επιβεβαιώνει ότι οι υπηρεσίες ύδρευσης δεν μπορούν να αντιμετωπίζονται ως εμπόρευμα μα κανόνες αγοράς. Η Γενική Συνέλευση του ΟΗΕ αναγνώρισε το 2010 την πρόσβαση σε ασφαλές πόσιμο νερό και υπηρεσίες υγιεινής ως ανθρώπινο δικαίωμα, ενώ ο Στόχος Βιώσιμης Ανάπτυξης 6 θέτει ως διεθνή υποχρέωση τη διαθεσιμότητα και βιώσιμη διαχείριση του νερού για όλους. Σε ευρωπαϊκό επίπεδο, η πρωτοβουλία Right2Water ανέδειξε την ανάγκη εξαίρεσης των υπηρεσιών ύδρευσης από τη στενή λογική της εμπορευματοποίησης και την πλήρη νομιμότητα της δημόσιας ή δημοτικής διαχείρισης.

Το 2013, με κυβέρνηση Ν.Δ., η Ελλάδα ανέλαβε την υποχρέωση ιδιωτικοποίησης του 61% της ΕΥΔΑΠ και του 51% της ΕΥΑΘ μέσω του ΤΑΙΠΕΔ. Η επιλογή αυτή δεν προχώρησε, καθώς οι δεσμεύσεις αυτές αναθεωρήθηκαν από την κυβέρνησης του ΣΥΡΙΖΑ και το ποσοστό συμμετοχής του ΤΑΙΠΕΔ στην ΕΥΔΑΠ περιορίστηκε στο 11%, απομακρύνοντας τον άμεσο κίνδυνο ιδιωτικοποίησης. Το κίνημα Σώστε το νερό, το δημοψήφισμα και οι κινητοποιήσεις  των πολιτών στη Θεσσαλονίκη έπαιξαν καίριο ρόλο και στις μετέπειτα αποφάσεις του ΣτΕ.

Η διεθνής εμπειρία δείχνει ότι όπου το νερό αντιμετωπίστηκε ως εμπόρευμα, δημιουργήθηκαν σοβαροί κίνδυνοι ακόμα και για τον περιορισμό της καθολικής πρόσβασης των πολιτών σε αυτό. Και υπάρχουν δεκάδες περιπτώσεις (πάνω από 130 στην Ευρώπη) αποϊδιωτικοποίησης εταιρειών ύδρευσης. 

Στο Παρίσι η διαχείριση του νερού επέστρεψε στον Δήμο το 2010 με τη δημιουργία της Eau de Paris. Ενισχύθηκε η διαφάνεια, επανεπενδύθηκαν τα πλεονάσματα. 

Στο Βερολίνο, η ιδιωτικοποίηση έφερε αυξήσεις τιμών περίπου 35%, μείωση επενδύσεων και απώλεια θέσεων εργασίας – Η πόλη επαναγόρασε τα ιδιωτικά μερίδια. 

Στη Νάπολη συγκροτήθηκε δημόσιος μη κερδοσκοπικός φορέας με καταστατική αναγνώριση του νερού ως κοινού αγαθού.

Στο Ροστόκ η επιστροφή στη δημόσια διαχείριση το 2018 συνοδεύτηκε από μείωση των τελών πόσιμου νερού κατά 24% και των τελών λυμάτων κατά περίπου 14%. 

Στη Λυών η μητροπολιτική αρχή επανέφερε τη διαχείριση του νερού υπό δημόσιο έλεγχο με στόχους τη διαφάνεια, την κοινωνική τιμολόγηση και την προστασία του πόρου. 

Στην Ατλάντα, μια εικοσαετής σύμβαση ιδιωτικής διαχείρισης καταγγέλθηκε μόλις τέσσερα χρόνια μετά την υπογραφή της εξαιτίας προβλημάτων συντήρησης, χρεώσεων και ποιότητας υπηρεσιών. 

Στο Μπουένος Άιρες η ιδιωτική παραχώρηση ακυρώθηκε μετά από μεγάλες αυξήσεις τιμολογίων και ανεπαρκή υλοποίηση επενδύσεων.

Συνολικά, έχουν καταγραφεί 131 περιπτώσεις αποϊδιωτικοποίησης ή επαναδημοτικοποίησης υπηρεσιών ύδρευσης στην Ευρώπη κατά την περίοδο 2010–2021, οι οποίες επηρέασαν σχεδόν 19 εκατομμύρια πολίτες. 

Τα επαναλαμβανόμενα αίτια ήταν οι αυξήσεις τιμών, οι ανεπαρκείς επενδύσεις, οι αδιαφανείς συμβάσεις, η εγγυημένη ιδιωτική κερδοφορία και η απώλεια δημοκρατικού ελέγχου.

Κυρίες και κύριοι συνάδελφοι, είναι προφανές ότι η κυβέρνηση βαδίζοντας προς τις εκλογές επιχειρεί εσπευσμένα και βιαστικά να κλείσει εκκρεμότητες, που εξυπηρετούν τα μεγάλα οικονομικά συμφέροντα και όχι τα συμφέροντα της κοινωνικής πλειοψηφίας.

Είναι μία κυβέρνηση που διευρύνει τις ανισότητες, τη φτώχεια, που παραδίδει βορά στις κερδοσκοπικές διαθέσεις των μεγάλων οικονομικών συμφερόντων το μέσο ελληνικό νοικοκυριό.

Είναι η κυβέρνηση που στα 7 χρόνια της διακυβέρνησής της κατάφερε να διαλύσει τις εργασιακές σχέσεις, να αποδομήσει το δημόσιο ΕΣΥ, να ιδιωτικοποιήσει την τριτοβάθμια εκπαίδευση, να αφήσει να γιγαντωθεί η στεγαστική κρίση, να πολλαπλασιάσει τις αρνητικές συνέπειες από διεθνείς κρίσεις και να αφήσει απροστάτευτο τον μέσο Έλληνα από τα αλλεπάλληλα κύματα ακρίβειας.

Είναι μία κυβέρνηση που απαξίωσε τους θεσμούς, καταρράκωσε το αίσθημα Δικαίου, δημιούργησε μία σειρά από σκάνδαλα, που στη συνέχεια επιχείρησε να συγκαλύψει.

Η κοινωνική πλειοψηφία ζητά αλλαγή πολιτικής και κυβέρνησης και σ’ αυτό θα συμβάλλουμε με όλες μας τις δυνάμεις!

Σας ευχαριστώ!

